**proiect**

**PARLAMENTUL REPUBLICII MOLDOVA**

**LEGE**

privind modificarea şi completarea unor acte legislative

 Parlamentul adoptă prezenta lege organică.

Art.I. – Legea nr.1347-XIII din 9 octombrie 1997 privind deşeurile de producţie şi menajere (Monitorul Oficial al Republicii Moldova, 1997, nr.26-28, art.95), cu modificările şi completările ulterioare, se modifică şi se completează după cum urmează:

1. La capitolul III:

Denumirea capitolului după cuvîntul „monitorizarea” se completează cu cuvîntul: „si licenţierea”, şi mai departe după text.

După articolul 15 se introduc articolele 151  şi 152 cu următorul cuprins:

**„Articolul 151.** Licenţierea activităţii de colectare, păstrare, prelucrare, comercializare, precum şi exportul resturilor şi deşeurilor de metale feroase şi neferoase, de baterii de acumulatoare uzate, inclusiv în stare prelucrată

(1) Colectarea, păstrarea, prelucrarea, comercializarea, precum şi exportul resturilor şi deşeurilor de metale feroase şi neferoase, de baterii de acumulatoare uzate, inclusiv în stare prelucrată sînt supuse licenţierii în conformitate cu Legea nr.451-XV din 30 iulie 2001 privind reglementarea prin licenţiere a activităţii de întreprinzător.

(2) Condiţiile obligatorii de licenţiere pentru solicitantul de licenţă în vederea desfăşurării activităţii:

1) de colectare, păstrare şi prelucrare a resturilor şi deşeurilor de metale feroase şi neferoase, de baterii de acumulatoare uzate, inclusiv în stare prelucrată, sînt:

a) deţinerea în proprietate sau în locaţiune de suprafeţe utilate, inclusiv încăperi închise pentru păstrarea resturilor şi deşeurilor de metale neferoase, dispozitive de încărcare, aparate de măsurare şi cîntărire;

b) dispunerea de documentaţie referitor la procesul tehnologic pentru prelucrarea industrială a resturilor şi deşeurilor de metale feroase şi neferoase, precum şi de utilaj specializat necesar pentru respectarea acestui proces tehnologic;

2) de comercializare a resturilor şi deşeurilor de metale feroase şi neferoase, de baterii de acumulatoare uzate, inclusiv în stare prelucrată, către agenţii economici aflaţi pe teritoriul Republicii Moldova şi care nu au relaţii fiscale cu sistemul ei bugetar, precum şi exportul acestora sînt:

a) deţinerea licenţei pentru colectare, păstrare şi prelucrare a resturilor şi deşeurilor de metale feroase şi neferoase;

 b) deţinerea în proprietate sau arendă a unei suprafeţe consolidate (betonate sau asfaltate) cu aria de cel puţin 1,5 ha, precum şi a încăperii închise (depozit) pentru păstrarea şi prelucrarea resturilor şi deşeurilor de metale neferoase cu suprafaţa nu mai mică decât 300 m2;

c) dispunerea de utilaj specializat (în funcţiune) de prelucrare şi transportare a deşeurilor: macara pentru încărcare (descărcare) a deşeurilor; cîntar cu capacitatea de cel puţin 30 tone; şaiba magnetică; autoîncărcător;

d) dispunerea de capital social în mărime de сel puţin 4 milioane lei.

(3) Cerinţele şi condiţiile obligatorii pentru titularii de licenţă în vederea desfăşurării activităţii de colectare, păstrare, prelucrare, comercializare, precum şi exportul resturilor şi deşeurilor de metale feroase şi neferoase, de baterii de acumulatoare uzate, inclusiv în stare prelucrată sînt:

 a) desfăşurarea activităţii licenţiate cu respectarea prevederilor convenţiei Basel privind controlul transportului peste frontiere al deşeurilor periculoase şi al eliminării acestora;

b) achiziţionarea resturilor şi deşeurilor de metale feroase şi neferoase, cu excepţiile prevăzute la lit.d) din prezentul alineat şi alineatele (l1) şi (5) din art.20;

 c) achiziţionarea de la persoanele fizice numai a resturilor şi deşeurilor de metale feroase şi neferoase de provenienţă casnică, mijloacelor de transport uzate, după radierea acestora din evidenţa Registrului de stat al transporturilor, sau a unora agregate şi baterii de acumulatoare uzate.

Recepţia resturilor şi deşeurilor de metale feroase şi neferoase de la persoanele fizice se confirmă prin actul de cumpărare, în care se indică numele şi prenumele persoanei care a predat deşeurile, adresa acestuia şi datele din buletinul de identitate, lista obiectelor şi resturilor de provenienţă casnică achiziţionate. Actul de cumpărare se semnează de către persoana care a predat deşeurile şi de cumpărător.

Resturile şi deşeurile, recepţionate de la persoanele fizice, se păstrează separat, pînă la comercializare;

d) achiziţionarea şi comercializarea resturilor şi deşeurilor de metale feroase şi neferoase în corespundere cu contractele încheiate cu persoanele juridice, care au predat deşeurile proprii, sau cu deţinătorii de licenţe pentru colectarea şi păstrarea deşeurilor, precum şi cu contractele perfectate prin facturile de expediţie, potrivit formularului-tip de strictă evidenţă;

 e) pentru a nu admite descompletarea sau deteriorarea utilajului industrial, a mijloacelor de transport, de telecomunicaţie, semnalizare şi altor valori materiale, ce conţin metale feroase şi neferoase, achiziţionarea resturilor şi deşeurilor de metale feroase şi neferoase se va efectua numai dacă agentul economic care le predă posedă actul de provenienţă a acestora, întocmit în două exemplare. Unul dintre aceste exemplare se transmite cumpărătorului, iar al doilea - cu semnătura şi ştamplila cumpărătorului - se va păstra la persoana care a predat deşeurile. Formularul-tip a actului este prevăzut în Anexa nr.4 la prezenta lege;

f) ţinerea evidenţei resturilor şi deşeurilor de metale feroase şi neferoase, conform formularelor de evidenţă statistică, aprobate de Biroul Naţional de Statistică;

g) respectarea documentaţiei normative şi tehnologice la prelucrarea resturilor şi deşeurilor de metale feroase şi neferoase.

(4) Solicitantul de licenţă, suplimentar la actele prevăzute de Legea nr.451-XV din 30 iulie 2001 privind reglementarea prin licenţiere a activităţii de întreprinzător, prezintă:

a) copia extrasului din Registrul bunurilor imobile sau a contractului de locaţiune a imobilului (suprafeţe utilate, încăperi închise pentru păstrarea resturilor şi deşeurilor de metale neferoase), pentru obţinerea licenţei de colectare, păstrare, prelucrare a resturilor şi deşeurilor de metale feroase şi neferoase, de baterii de acumulatoare uzate, inclusiv în stare prelucrată;

b) copia extrasului din Registrul bunurilor imobile, ce confirmă deţinerea în proprietate sau arendă a unei suprafeţe consolidate (betonate sau asfaltate) cu aria de cel puţin 1,5 ha, precum şi a încăperii închise (depozit) pentru păstrarea şi prelucrarea resturilor şi deşeurilor de metale neferoase cu suprafaţa nu mai mică decât 300 m2 (pentru obţinerea licenţei de comercializare a resturilor şi deşeurilor de metale feroase şi neferoase, de baterii de acumulatoare uzate, inclusiv în stare prelucrată, către agenţii economici aflaţi pe teritoriul Republicii Moldova şi care nu au relaţii fiscale cu sistemul ei bugetar, precum şi exportul acestora);

c) copia ultimului raport financiar (pentru obţinerea licenţei de comercializare a resturilor şi deşeurilor de metale feroase şi neferoase, de baterii de acumulatoare uzate, inclusiv în stare prelucrată, către agenţii economici aflaţi pe teritoriul Republicii Moldova şi care nu au relaţii fiscale cu sistemul ei bugetar, precum şi exportul acestora);

d) informaţia privitor la lista utilajului specializat, pentru prelucrarea industrială a deşeurilor, de care dispune agentul economic cu drept de proprietate şi/sau locaţiune;

e) copia autorizaţiei de mediu pentru activităţile de gestionare a deşeurilor.

**Articolul 152.** Suspendarea şi retragerea licenţei

(1)Suspendarea şi retragerea licenţei se efectuează în conformitate cu prevederile Legii nr.451-XV din 30.07.2001 privind reglementarea prin licenţiere a activităţii de întreprinzător.

(2) Drept temei suplimentar pentru suspendarea licenţei serveşte:

Nerespectarea uneia dintre cerinţele şi condiţiile stipulate la articolul151 alineatul (3) literele a), e), f), şi g).

(3) Drept temei suplimentar pentru retragerea licenţei serveşte:

Nerespectarea uneia dintre cerinţele şi condiţiile stipulate la articolul151 alineatul (3) literele b), c) şi d) şi articolul 20 alineatele (11), şi (5).”

1. La articolul 20:

Articolul se completează cu un alineat nou cu următorul cuprins:

“(11) Achiziţionarea resturilor şi deşeurilor de cablu şi conductoare, a părţilor componente ale echipamentelor electrice şi de telecomunicaţii industriale se permite numai de la persoanele juridice-producători, care dispun de resturi şi deşeuri proprii, provenite din procesele tehnologice de producere sau ca urmare a casării mijloacelor fixe uzate.

Alineatul (5) se expune în următoarea redacţie:

“(5) Se interzice colectarea şi achiziţionarea capacelor şi grilajelor de la fîntînele reţelelor de apă, canalizare şi termoficare.”

**Art.II.** – Legea nr.451-XV din 30 iulie 2001 privind reglementarea prin licenţiere a activităţii de întreprinzător (republicată în Monitorul Oficial al Republicii Moldova, 2005, nr.26-28, art.95), cu modificările şi completările ulterioare, se modifică după cum urmează:

1. La articolul 8, alineatul (21) se modifică şi va avea următorul cuprins:

„Licenţa pentru activitatea indicată la alineatul (1) punctul 21 se eliberează în condiţiile Legii nr.1347din 09.10.97 privind deşeurile de producţie şi menajere.”

**2**. La articolul 15 alineatul (4):

alineatul se completează cu o sintagmă nouă cu următorul conţinut:

„ ,cu excepţia licenţei eliberate pentru genul de activitate prevăzut la art.8 alin.(1) lit.a) pct.21.”;

alineatul se completează cu o propoziţie nouă în următoare redacţie:

„În cazul în care titularul de licenţă pentru colectarea, păstrarea, prelucrarea resturilor şi deşeurilor de metale feroase şi neferoase, de baterii de acumulatoare uzate, inclusiv în stare prelucrată, solicită reperfectarea licenţei pentru activitatea suplimentară de comercializare a deşeurilor către agenţii economici aflaţi pe teritoriul Republicii Moldova şi care nu au relaţii fiscale cu sistemul ei bugetar, precum şi exportul acestora, licenţa reperfectată se eliberează pe un formular nou, cu indicarea termenul nou de valabilitate al acesteia, în conformitate cu prevederile art.13 alin.(1).”

**3.** Articolul 18, alineatul (2) la început se completează cu o propoziţie cu următorul conţinut:

„(2) Taxa pentru eliberarea licenţei de comercializare a resturilor şi deşeurilor de metale feroase şi neferoase, de baterii de acumulatoare uzate, inclusiv în stare prelucrată, către agenţii economici aflaţi pe teritoriul Republicii Moldova şi care nu au relaţii fiscale cu sistemul ei bugetar, precum şi exportul acestora este de 250 000 lei.”

Art. III. Licenţele pentru comercializarea resturilor şi deşeurilor de metale feroase şi neferoase, de baterii de acumulatoare uzate, inclusiv în stare prelucrată, către agenţii economici aflaţi pe teritoriul Republicii Moldova şi care nu au relaţii fiscale cu sistemul ei bugetar, precum şi exportul acestora eliberate anterior, sunt valabile pînă la expirarea termenului pentru care au fost eliberate.

**Art. IV.** Guvernul, în termen de 1 luna, va aduce actele sale normative în concordanţă cu prezenta lege.

**PREŞEDINTELE**

**PARLAMENTULUI**

|  |
| --- |
| Anexa nr. 4 la Legea privind deşeurile de producţie şi menajere**ACT** **de provenienţă a resturilor şi deşeurilor** **de metale feroase şi neferoase**   Data întocmirii \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_   1. Cumpărătorul, adresa lui şi codul fiscal \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ 2. Licenţa cumpărătorului seria \_\_\_\_\_\_nr. \_\_\_\_\_\_\_\_ din \_\_\_\_\_\_\_\_\_\_\_\_\_\_\_, eliberată de Camera de Licenţiere pentru colectarea, păstrarea, prelucrarea, comercializarea, precum şi exportul resturilor şi deşeurilor de metale feroase şi neferoase.  3. Persoana juridică ce predă resturile şi deşeurile, adresa ei şi codul fiscal \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ 4. Denumirea resturilor şi deşeurilor, cantitatea (kg) \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_5. Sursele de  formare a resturilor şi deşeurilor de metale  feroase şi neferoase: a) resturi şi deşeuri obţinute de  la  casarea bunurilor uzate, raportate la mijloacele fixe:    |
| **Denumirea resturilor** | **Cantitatea** | **Nr. şi data actelor de casare a bunurilor** |
|   |  |  |
|   |  |  |
|   b) deşeuri tehnologice şi alte deşeuri rezultate din activitatea de producţie şi economică:   |
| **Denumirea deşeurilor** | **Cantitatea** | **Tipul concret de activitate din care au rezultat deşeurile** |
|   |  |  |
|   |  |  |
|   c) alte surse de formare a resturilor deşeurilor:    |
| **Denumirea resturilor şi deşeurilor** | **Cantitatea**  | **Sursele de formare** |
|   |  |  |
|   |  |  |
|  6. Resturile şi deşeurile indicate în prezentul act sînt furnizate cumpărătorului conform contractului nr.\_\_\_\_\_\_\_\_  din \_\_\_\_\_\_\_\_\_\_ şi transportate (cumpărătorului)  de către cumpărător conform facturii de expediţie nr. \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_nr. \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_nr. \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ **Notă:** Actul de provenienţă a resturilor şi deşeurilor de metale feroase şi neferoase se perfectează de către persoanele ce predau deşeurile, care sînt subiecţi ai activităţii antreprenoriale, pentru fiecare lot separat. |
|  Conducătorul \_\_\_\_\_\_\_\_\_\_\_\_\_\_\_\_\_\_ |  Contabilul şef \_\_\_\_\_\_\_\_\_\_\_\_\_ |

L.Ş.

**NOTĂ INFORMATIVĂ**

**la proiectul legii privind modificarea şi completarea unor acte legislative**

(Legea privind deşeurile de producţie şi menajere nr.1347 din 09.10.97 şi Legea nr.451-XV din 30 iulie 2001 privind reglementarea prin licenţiere a activităţii de întreprinzător)*.*

Proiectul legii în cauză a fost elaborat în scopul realizării obiectivului de guvernare privind demonopolizarea activităţilor de comercializare şi de export ale resturilor şi deşeurilor de metale feroase şi neferoase, precum şi în vederea racordării legislaţiei din domeniul colectării şi comercializării acestora la principiile de reglementare a activităţii de întreprinzător stabilite prin Legea nr.235-XVI din 20.07.2006.

La momentul actual domeniul de colectare şi comercializare a deşeurilor este reglementat prin Hotărîrile de Guvern nr.276 din 20.03.2000 cu privire la reglementarea colectării, achiziţionării şi comercializării resurselor secundare şi nr.1284 din 02.10.2002 despre aprobarea Regulamentului privind modul de desfăşurare a concursului pentru obţinerea licenţei de comercializare a resturilor şi deşeurilor de metale feroase şi neferoase, de baterii de acumulatoare uzate, inclusiv în stare prelucrată, către agenţii economici aflaţi pe teritoriul Republicii Moldova şi care nu au relaţii fiscale cu sistemul ei bugetar, precum şi exportul acestora. Este de menţionat că, hotărîrile în cauză conţin norme de reglementare cu caracter primar, care urmează a fi ridicate la nivel de lege. *Mai mult ca atît, conţinutul Hotărîrii nr.1284 din 02.10.2002 privind condiţiile de desfăşurare a concursului pentru obţinerea licenţei de comercializare şi exportul deşeurilor creează de facto un monopol în acest domeniu, prin ce se încalcă principiile constituţionale ale concurenţei loiale, libertăţii comerţului şi activităţii de întreprinzător, statuate de art.9 şi art.126 din Constituţie.*

Valorificarea şi reciclarea deşeurilor de metale constituie o ramură importantă şi *specifică* a economiei statului, care implică necesitatea folosirii raţionale a *resurselor limitate*, respectarea cerinţelor securităţii industriale şi energetice, şi pe acest motiv, asigurarea unui control de stat este un imperativ de securitate economică şi tehnică

Luînd în considerare faptul, că o eventuală liberalizare a activităţilor de comercializare şi export a deşeurilor, ar putea provoca un val de furturi şi sustrageri de utilaje şi obiecte feroase de pe teritoriul Republicii Moldova, situaţie cu care ţara noastră s-a confruntat la sfîrşitul anilor nouăzeci ai secolului trecut, ar fi logic, ca statul, odată cu promovarea ideii de demonopolizare a activităţii în cauză să prevadă şi unele condiţii de selectare rezonabile şi transparente faţă de toţi agenţii economici din domeniu, dictate de specificul activităţii şi de interesele de securitate industrială şi energetică.

Propunerile de a introduce unele restricţii nu contravin legislaţiei, şi anume Constituţiei Republicii Moldova. Obligaţia Guvernului, expusă în art.129 alin.(2) din Constituţie, este de a asigura protejarea intereselor naţionale în activitatea economică externă.

În urma acceptării condiţiilor de selectare propuse, obţinerea licenţei pentru colectare, păstrare, prelucrare, comercializare şi exportul deşeurilor va fi posibilă şi pentru alţi agenţi economici, deţinători de licenţă pentru colectarea şi păstrarea deşeurilor.

Astfel, promovarea proiectului de lege privind modificarea şi completarea ambelor legi va asigura accesul la piaţa de comercializare şi de export ale deşeurilor de metale feroase şi neferoase, precum şi va contribui la dezvoltarea concurenţei loiale în domeniul dat, ceea ce va corespunde prevederilor art.4 alin.(4) al Legii nr.1103-XIV din 30.06.2000 cu privire la protecţia concurenţei, şi anume că, “statul asigură protecţia drepturilor şi intereselor agentului economic şi ale cetăţeanului (consumatorului) contra activităţii monopoliste şi concurenţei neloiale”.

**Deputat în Parlament**